b'\n_START_ARTICLE_\nBerenika I.\n_START_SECTION_\nDru\xc5\xbeina\n_START_PARAGRAPH_\nBerenika je bila iz Eordeje v zahodni Makedoniji. Bila je h\xc4\x8derka princese Antigone Makedonske in nepomembnega gr\xc5\xa1ko makedonskega plemi\xc4\x8da Maga. Njen stari o\xc4\x8de je bil plemi\xc4\x8d Kasander, brat regenta Aleksandrovega imperija Antipatra. Z Antipatrovo dru\xc5\xbeino je bila v sorodu tudi po materini strani.\n_START_SECTION_\nPrva poroka\n_START_PARAGRAPH_\nOkoli leta 325 pr. n. \xc5\xa1t. se je poro\xc4\x8dila z nepomembnim lokalnim plemi\xc4\x8dem in voja\xc5\xa1kim \xc4\x8dastnikom Filipom, ki je bil pred tem \xc5\xbee poro\xc4\x8den in je imel otroke. V prvem zakonu je postala mati kralja Maga Kirenskega, Antigone, poro\xc4\x8dene s kraljem Pirom Epirskim, in Teoksene Siraku\xc5\xa1ke. _NEWLINE_Mag je v \xc4\x8dasu, ko je bil Apolonov sve\xc4\x8denik, sebi in svojemu o\xc4\x8detu posvetil napis. Pir je novoustanovljeno mesto po Bereniki imenoval Berenicis. Filip je umrl okoli leta 318 pr. n. \xc5\xa1t.\n_START_SECTION_\nKraljica Egipta\n_START_PARAGRAPH_\nPo Filipovi smrti je Berenika z otroki odpotovala v Egipt in \xc4\x8dakala na materino sestri\xc4\x8dno Evridiko, \xc5\xbeeno Aleksandrovega generala Ptolemaja I., ustanovitelja Ptolemajske dinastije Starega Egipta. Leta 317 pr. n. \xc5\xa1t. se je z njim poro\xc4\x8dila in postala mati Arsinoje II., Filotere in sina Ptolemaja II. Filadelfa. _NEWLINE_Na neznanih Olimpijskih igrah je zmagala na dirki bojnih voz. Ptolemaja II. je o\xc4\x8de imenoval za svojega naslednika in mu dal prednost pred svojimi otroki z Evridiko. Ptolemaj II. je zgradil pristani\xc5\xa1\xc4\x8de na Rde\xc4\x8dem morju in ga po materi imenoval Berenika. Bereniko sta po njeni smrti Ptolemaj II. in kasneje Ptolemaj IV. Filopator izkazovala bo\xc5\xbeanske \xc4\x8dasti.'